Fiela se kind besoek Hedgehog's Nest, Rustenburg | Rustenburg
LOCAL TIME: 07:17 pm | Saturday, 28 March
Where am I? ShowMe™ » Rustenburg > Lifestyle > Arts & Culture > Fiela se kind besoek Hedgehog's Nest, Rustenburg
Fiela se kind besoek Hedgehog's Nest, Rustenburg
Posted in Arts & Culture | Arts & Culture | Events & Entertainment | Lifestyle | Theatres and Theatre Productions
Dalene Matthee se baie bekende Fiela se Kind toer vanjaar landwyd en besoek HEDGEHOG'S NEST in Rustenburg 12 & 13 September 2017.
Moenie hierdie puik produksie in Rustenburg misloop nie, bespreek sommer vandag nog!
HEDGEHOG'S NEST, Rustenburg
12 & 13 September 2017 @ 20:00
Bespreek en Betaal aanlyn by www.hedgehogsnest.co.za
Kantoor: 082 663 7281
Besprekings: info@hedgehogsnest.co.za (Charmaine van Heerden)
Media & Bemarkingsnavrae: hci@hedgehogsnest.co.za (Pieter Germishuys)
Die bruin vrou Fiela Komoetie het haar wit vondelingkind Benjamin met liefde en trots grootgemaak, tot die dag nege jaar later dat die sensusmanne hom kom haal het. "Hulle het hom net kom vat … sommer net so!" het Fiela Komoetie gesê. Aan die ander kant van die berg, in die Bos, woon die houtkapper Elias van Rooyen en sy vrou Barta, wie se driejarige Lukas weggeraak het. Is Benjamin en Lukas dieselfde kind? Jare later is dit Benjamin/Lukas self wat worstel met die vraag: wie is ek? Hy móét weet, anders kan die vrou wat hy liefgekry het nooit syne wees nie. Die antwoord is daar, weet hy: iewers in homself, diep verskuil in die verlede, bly dit hom ontwyk.
 Elias van Rooyen (Bosman) – Paul Lückhoff
 Barta van Rooyen (Bosvrou) – Edrien Erasmus
 Selling Komoetie – Johny Klein
 Die sensusmanne – Dirk Vermeulen en Nardus van der Vyver
 Willem van Rooyen – Divan Prinsloo
 Tollie Komoetie – Graigan Swartz
 Emma Komoetie – Marilise van Wyk
Shaleen Surtie-Richards het op Upington grootgeword waar haar pa, Shagan, 'n skoolhoof was en ma Ellen 'n onderwyseres, en het Shaleen haar ook as onderwyseres bekwaam.
Die destydse Departement van Kleurlingsake wou 'n dramagroep op Upington begin waarin hulle veral jongmense wou oplei. "My ma het my gesoebat om te gaan, want ek wou nie, het nie lus gehad nie, maar het uiteindelik ingestem, net om haar te please", vertel Shaleen. Daarna was daar baie jare op die amateurverhoog terwyl sy onderwyseres was.
Een van haar hoogtepunte op die amateurverhoog was in die stuk Die Swerfjare van Poppie Ngema in die legendariese Kaapse teater, Die Ruimte. Shaleen het eers in die tagtigerjare 'n professionele akteur geword, en is sedertien 'n huishoudelike naam. Haar verhoogwerk werk die afgelope 30 jaar sluit in Hester in Fugard se Hallo en Koebaai (Fleur du Cap-teater-toekenning, beste aktrise, 1985), Fiela se Kind by die destydse Nico Malan-teater, Esther van Ryswyk se produksie van Hallo en Koebaai in 1987 (AA Life Vita-toekenning, mees uitstaande aktrise in 'n Afrikaanse stuk), Just like home (Pieter-Dirk Uys, 1989), Adam Small se Kanna Hy Kô Hystoe en Shirley Valentine (2008-2009). Haar talle televisieverskynings sluit in optredes as aanbieder en rolle in dramas en reekse soos Generations, Sewende Laan en veral die rol van Nenna Willemse in Egoli.
Sy het die rol van Fiela vir die bekroonde filmweergawe van Fiela se Kind in 1988 ook vertolk. Sy werk ook op die radio as verteller en aktrise, en is eersdaags te sien as Charmaine in e-tv se nuwe reeks, Broken Vows.
Marissa Claasen is 'n 26 jarige aktrise en musikant. Sy het haar B-tech Graad in Drama in 2013 aan die Tshwane Universiteit van Tegnonolie behaal, waar sy verskeie komiese en ernstige rolle in universiteitsproduksies vertolk het, waaronder die rol van Eliza Doolittle in George Bernard Shaw se Pygmalion vir haar 'n hoogtepunt was. Tydens haar studies ontvang sy ook twee nominasies as beste aktrise.
Sedert 2014 was sy deel van vele kinderteater produksies, en het talle rolle in Lefra se kinderproduksie, Liewe Heksie, vertolk. In 2015 was sy aanbieder van die kookprogram, Agter die lekker aan. Sy speel ook gereeld in die Tjiff en Tjaff verhoogproduksies. Marissa was verlede jaar te sien in Lefra se Daa' Gaat die Bruid!, waar sy ingestaan het vir die rol van die bruid, Judy, eh haar debuut in die professionele teaterwêreld gemaak het.
Marissa vertolk die rol van die volwasse Nina in Fiela se Kind, en hoop om haar veelsydigheid in die teater te bewys en haar loopbaan in die musiekbedryf te bevorder.
Jaime du Toit is gebore en getoë duskant die oewer van die Vaalrivier, in Vereeniging. Maar daar is egter niks vaal aan hierdie splinternuwe aktrise nie! Sy is 'n graad vier leerling aan Laerskool Vryheidsmonument en is baie opgewonde om haar debuutverskyning op die verhoog as klein Nina te maak.
Jaime neem reeds vanaf Graad R drama klasse by die Sonja Myburgh Dramaskool en behaal jaar na jaar groot suksesse by die Del Arte Kunstefees. Sy het ook 'n ATKV-toekenning ontvang vir die uitvoering van haar Afrikaanse poësie stuk. Jaime is 'n kranige netbalspeler en is gaande oor Afrikaanse flieks, musiek en somtyds selfs haar boetie! Jaime hoop dat hierdie produksie vir haar 'n eerste van vele sal wees.
Die talentvolle aktrise en sangeres Edrien Erasmus begin in 2002 opvoerings doen onder die naam E3n en stel twee solo albums vry, Big Ben en Huisie innie Stad. In 2008 & 2009 is sy deel die koorgeselskap van Add LIfe Produksies se Houtkruis, die Musical en is in dieselfde tyd te sien in Deon Opperman se Ons Vir Jou. Televisiekykers sal haar onthou as die sekretarese Yvette in Sewende Laan. Van haar ander rolle sluit in Ragel in die musiekblyspel Esther in 2011, Mrs. Chamberlain in die derde speelvak van Ons Vir Jou en 'n verskyning Lied Van My Hart.
Sy doen in haar vrye tyd Poppeteater en 2011 vorm sy deel van die kinderteatergeselskap Boek Buddies. In 2010 slaag sy haar Graad 8 "Rock School" eksamen deur Trinity College met lof, en het ook in 2011 haar Graad 8 in Opera met lof geslaag. Sy het verlede jaar die rol van Ursula Ackerman vertolk in Lefra se klug Daa' Gaat die Bruid! en was ook te sien as Dina de Klerk, ma van Sampie en Marieda in Huisgenoot se eeufeesfliek, Vir die Voëls.
Toe die teatergode wink, was Johny Klein gereed om te antwoord en sedertien laat hy geregtigheid geskied aan enige rol wat na sy kant toe kom. Johny is 'n trotse boorling van Groblershoop in die Noord–Kaap. Terwyl die geleenthede in 'n klein dorpie maar skraps is, het hy nog altyd geweet dat hy sy roeping moet vervul. Na sy formele opleiding by die Tshwane Universiteit van Tegnologie, het die gesoute aktrise en teater-ghoeroe, Ilse Klink, hom onder haar vlerk geneem en verder help slyp aan sy talente.
Johny is op sy beste voor 'n stampvol gehoor en het hy ondermeer uitgeblink as die nimlike Mnr. Pret wat skoolkinders landwyd in vervoering het. Een van sy heel grootste drome is bewaarheid toe hy die rol in Fiela se Kind losgeslaan het en saam Shaleen Surtie-Richards die verhoog deel.
Buiten sy verhoogwerk het Johny homself ook laat geld in 'n lang lys korporatiewe projekte. Verder is hy 'n gesogte beoordelaar vir die ATKV se landwye skooldramas. 'n Televisieloopbaan was onafwendbaar. Johny het aanvanklik sy staal gewys as Alex in die KykNET-sepie Villa Rosa en het al gesig gewys in reekse soos Katinka Heyns se Song vir Katryn en Plek van die Vleisvreters uit die pen van Chris Vorster. Sy rol as die skattige Donovan van die sepie Muvhango het onlangs van hom volksbesit gemaak.
Paul Lückhoff is veral bekend vir sy rol as Wimpie in die sepie Binnelanders. Op die verhoog word hy veral onthou as Saul in Dalene Matthee se Kringe in 'n Bos, en het die rol op die verhoog vir bykans nege jaar vertolk. Paul het ook die rol van Elias van Rooyen in Lefra se 2007 verhoogweergawe van Fiela se Kind vertolk.
Hy wou as kind nooit akteur word nie, maar nadat hy aan 'n beroepsbegeleier tydens sy diensplig genoem het dat hy graag wil "stront praat oor die radio", het die hom aangeraai om drama te gaan studeer. Sedertdien was hy in meer verhoogstukke as wat hy kan tel, ook in kinder en jeugteater. Hy was onder andere te sien as Speuder Davenport in Lefra se 2013 klug, My Vrou se Man se Lyk se Tas, en as Herman Charles Bosman se ikoniese Oom Schalk Lourens in Oom Schalk Lourens se Mampoerstories. Televisiekykers herken hom steeds as die kultusleier Menasse van Egoli, en sy rol as Pop in die rolprentweergawe van Triomf is een wat vir hom besonders na aan die hart lê.
Divan Prinsloo is tans 'n leerling by die Hoërskool Hugenote in Springs. Volgens sy onderwysers, is Divan 'n baie gedissiplineerde leerling wat altyd sy beste gee in wat hy aanpak. Hy is 'n kranige sportman, en was deel van die 0/15 rugbyspan wat in die finale van die Valke Rugby-liga gespeel het, en het ook deurgedring het na die Beeld Trofee.
Divan het van 'n klein seuntjie, wat te lui was om sy woorde te leer, reeds gehore (en sy drama onderwyseres!) keer op keer verstom met die lewe wat hy aan 'n karakter kon gee. Divan was nog altyd ewe tuis op die rugbyveld en die verhoog en met sy ongelooflike talent om op sy voete te kan dink en te improviseer, kon hy dit nog altyd regkry om enige karakter by gehore aanklank te laat vind, van 'n boelie tot die skool nerd!
Vian Singleton se naam beteken "vol lewe" en sy voorliefde vir toneelspel het posgevat op die ouderdom van vier jaar toe hy gekies is om n beroemde Suid Afrikaanse nuusleser te speel in sy kleuterskoolkonsert. Hy het die rol van Vian Cruywagen sy eie gemaak.
Hy is tans n trotse graad 6 leerling aan die Laerskool Midvaal in sy tuisdorp Meyerton.
Vian het op negejarige ouderdom aan n talentkompetisie in Los Angeles deelgeneem waar hy as Junior Akteur van die Jaar en – Model van die Jaar aangewys is. Hy het hier as wenner van 11 kategoriee uit die stryd getree. Terug in Suid Afrika het hy saam Protea krieketspelers Abe De Villiers, Hashim Amla en ander spelers gewerk aan sy eerste televisie advertensie vir Sunfoil. Dit is gevolg deur sy eerste filmrol in die bosoorlogsdrama, My Father's War, waar hy die rol van jong Dap vertolk het. Meer onlangs het hy as n jong seun n verskyning gemaak in die internasionale rolrent Resident Evil.
Vian glo in n gebalanseerde leefstyl en is ook n kranige atleet, rugbyspeler en het Laerskool Midvaal reeds twee keer by die Nasionale ATKV redenaarskompetisie verteenwoordig.
Sy slagspreek is as volg: "It's nice to be cool….but it's much cooler to be nice" en dan ook Dwayne Johnson se…"Wees nederig, honger vir sukses en wees altyd die hardste werker in die vertrek".
Graigan Swartz is 'n hardwerkende 14-jarige leerling aan die Hoërskool Hugenote, Springs, en is tans in Graad 9. Hy het groot geword op Noupoort, maar het die Noord-Kaap vyf jaar gelede verruil vir Gauteng.
Graigan is 'n lewenslustige sportman met n voorliefde vir atletiek en rugby. Hy is ook versot op perdry.
Hy is vreeslik opgewonde om die rol van Tollie Komoetie in Fiela se Kind te vertolk en het die geleentheid met albei hande aangegryp. Teaterwerk bring n nuwe uitdaging vir hierdie jong akteur, maar met hierdie uitdaging is daar ook die geleentheid om van ervare akteurs te leer.
Phillru van Achterbergh het drama aan die Tshwane Universiteit van Tegnologie (TUT) en is ook musikant – hy is tans deel van die groep Rembrandt van Rijn. Die verhoog is vir hom egter 'n bekende plek, en het hy in 2002 as klein seuntjie in die stuk Horings gespeel, wat in daardie jaar by die KKNK op die planke was. Phillru het by TUT vier toekennings ontvang tydens die Universiteit se Rostrum Roulette-fees, waaronder die groot toekenning as Akteur van die Jaar. Hy herhaal die sege ook en ontvang die TUT Department van Uitvoerende Kunste se toekenning as die algehele beste speler in die department.
Phillru is deel van die alternatiewe Afrikaanse musiekduo Rembrandt van Rijn, en het die rol van Boris vertolk in My Boetie se Boetie se Boetie se Baba in 2015. Die vorige jaar was hy ook te sien in My Boetie se Sussie se Ou en het verlede jaar die flambojante Bobby vertolk in Lefra se Daa' Gaat die Bruid! In 2016 was hy ook te sien in die Staatsteater se produksie van Porselein onder regie van Quintin Wills. Phillru het twee nominasies onvtnag in verlede jaar se Broadwayworld south Africa-teatertoeknnings: as beste manlike byspeler vir Daa' Gaat die Bruid!~, en beste manlike speler in Porselein.
Nardus van der Vyver is n bekende in die teater- en onderwyskringe. Na n B.Com-graad en 'n HOD (nagraads) by die Universiteit van Pretoria, het Nardus 'n kursus gedoen by die huidige Performing Arts Lifestyle Institute, onder leiding van Shareen Swart voordat hy die onderwys betree het.
Nardus skryf verskeie toneelstukke, monoloë, gedigte en prosawerke wat tans wyd opgevoer word in Suid-Afrika onder dramaleerders. Self is Nardus heel tuis in die teater en was onder andere deel van Houtkruis, The Musical en Vlug 365. Nardus is gereeld te sien in televisie-advertensies en was ook in 7e Laan te sien as Calvin. Hy tree ook gereeld op as afrigter vir televisie-advertensies waar kinders op tree.
Marilise van Wyk is 'n opkomende akteur en skrywer. Sy is passievol oor die kunste en glo dat teater 'n belanglike instrument in die gemeentskap is om veral sosio-ekonomiese kwessies aan te pak.
Marilise het grootgeword op die klein dorpie Warrenton, waarna sy Bloemfontein toe verhuis en bly daar vir elf jaar. Tydens haar Bloemfontein-jare, voltooi Marilise haar skoolloopbaan aan die Laerskool Universitas (Tjokkies) en Hoërskool Jim Fouché. Sy vertolk rolle in My Fair Lady en neem ook deel aan die ATKV-tienertoneel kompitisie. Marilise dien op die VRL (leerdersraad), skoolkoerantredaksie en CSV. Sy sing ook in 'n dames –sanggroep, Bellissima en slaag haar finale Drama eksamen met lof.
Die Bloemfonteiner noem tans Pretoria haar tuiste. Marilise voltooi haar BA Drama en Teater graad in 2015 aan UFS. Gedurende haar studies vertolk sy verskeie hoofrolle in Agt Vroue, Ons Dorp, 'n Midsomersnagdroom en Katrina (film). Sy debuteer in samewerking met ander kunstenaars Stof – 'n eksperimentele fisiese teaterstuk by die Vrystaatkunstefees in 2016. Marilise vertolk Emma (en ander rolle) in Fiela se Kind.
Dirk Vermeulen het sy dramagraad by die Universiteit van Pretoria verwerf en daarna 'n jaar nagraads by die Universiteit van die Witwatersrand spandeer. In 1978 sluit hy by SUKOVS in Bloemfontein aan en van 1979-1982 is hy lid van die SWARUK gesleskap in Windhoek. Gedurende die tydperk vertolk hy rolle soos Tjokkie, die titelrol in P.G. du Plessis se Siener in die Suburbs, Gert Koei in Mooi Maria, Archibald in 'n Sederval in Waterkloof saam met Wilna Snyman en vele meer. Hy werk ook saam met regisseurs soos Peter Kleinschmidt van Duitsland, Hermien Domisse, Mees Xteen en George Ballot.
Vanaf 1983 is hy terug in Johannesburg as vryskut akteur, vertaler van oorklankingstekste, oorklankingsregisseur en regisseur van TV programme soos Tekkies en Mini TV. Hy spits hom meer toe op TV en film werk, maar kry tog geleentheid om te werk aan produksies soos Nag van Legio van P.G. du Plessis en Custom of the Country onder regie van Janice Honeyman asook Bartho Smit se Bacchus in die Boland.
Oor 'n tydperk van meer as 30 jaar is daar net te veel TV produksies en films waarin hy opgetree het om almal te noem. Wie onthou nog reekse soos Fynbos en Vyfster of die Boetie Gaan Border toe films. Meer onlangs was hy in Binneland, Getroud met Rugby, Erfsondes, Hartland, Pandjieswinkelstories en Treurgrond. Onlangse films sluit Verskietende Ster en Nothing for Mahala in. Dirk het die rol van die oupa vertolk in Lefra se 2015 klug, My Boetie se Boetie se Boetie se Baba. Dirk is ook tans te sien in die rolprent Voëlvry en skiet binnekort aan die nuwe Afrikaanse film, Vuil wasgoed.
Hope talent en 'n puik produksie. Moet dit nie misloop nie, bespreek sommer vandag nog!
Follow responses with your RSS Feed | Comments Off on Fiela se kind besoek Hedgehog's Nest, Rustenburg